# ΑΣ ΓΙΝΟΥΜΕ ΑΝΕΚΤΙΚΟΙ/ΕΣ

**Επισκόπηση Μαθήματος**

Το μάθημα «Ας γίνουμε Ανεκτικοί» εξερευνά το ζήτημα της ενσυναίσθησης, αποδομώντας την λογική των διακρίσεων εις βάρος κυρίων αυτών που προέρχονται από ευάλωτες ή περιθωριοποιημένες ομάδες, υποβαθμισμένα κοινωνικά περιβάλλοντα (πρόσφυγες ή μετανάστες, παιδιά με αναπηρίες).

Για αυτόν τον σκοπό αξιοποιεί την ταινία μικρού μήκους BOKSTAVSBARN, της ανοιχτής πύλης του έργου DIALLS , το οποίο μέσα από την ανάπτυξη ενός προγράμματος εκμάθησης Πολιτισμικού Γραμματισμού έχει στόχο τη διδασκαλία δεξιοτήτων διαλόγου και επιχειρηματολογίας που προαπαιτούνται για την ευαισθητοποίηση των παιδιών για τις δικές τους πολιτισμικές ταυτότητες αλλά και των άλλων.

Το συγκεκριμένο μάθημα αναπτύχθηκε από το ΔΗΜΟΤΙΚΟ ΣΧΟΛΕΙΟ ΒΟΡΟΚΛΗΝΗΣ ως μέρος του έργου «Προάγοντας την Ψηφιακή Πολιτειότητα στο Δημοτικό Σχολείο» στο πλαίσιο του χρηματοδοτούμενου προγράμματος ERASMUS+.

**Στόχοι Μαθήματος**

● Να συζητήσουν γιατί είναι σημαντικό να βλέπουμε τον κόσμο μέσα από τα μάτια των άλλων ● Να μάθουν τι είναι η ενσυναίσθηση ΝΑ αξιοποιήσουμε τον **διάλογο** και την **επιχειρηματολογία** για να συσχετιστούμε με τις ιδέες των άλλων ● Να αναγνωρίζουν συμπεριφορές που αποτελούν διακρίσεις ● Να περιγράφουν συμπεριφορές που δείχνουν ενσυναίσθηση ● Να κατανοήσουν πώς δημιουργούνται τα μηνύματα πολυμέσων χρησιμοποιώντας τη γλώσσα των πολυμέσων ● Να σκεφτούν την καθοριστική σημασία της δημιουργίας των μηνυμάτων των πολυμέσων ● Να αναλύσουν τους ιδεολογικούς, πολιτισμικούς και τεχνικούς κώδικες και τη δομή μιας ταινίας ● Να κατανοήσουν πώς η οπτική γλώσσα επηρεάζει τα μηνύματα μιας ταινίας

**Βασικό λεξιλόγιο**

Ενσυναίσθηση = η συναισθηματική ταύτιση με την ψυχική κατάσταση ενός άλλου ατόμου, και η κατανόηση της συμπεριφοράς και των κινήτρων του.

Επιχειρηματολογία = Η διαδικασία της υποστήριξης ή της κατάρριψης μιας θέσης, αναφερόμαστε στη διαδικασία της υποστήριξης ή της κατάρριψης μιας θέσης, με στόχο την πειθώ.

Διάκριση = Η κατάσταση κατά την οποία ένα πρόσωπο υφίσταται λιγότερο ευνοϊκή μεταχείριση από άλλο πρόσωπο σε ανάλογη κατάσταση λόγω φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού(Ευρωπαϊκή Επιτροπή, Γενική Διεύθυνση Απασχόλησης, Κοινωνικών Υποθέσεων και Ίσων Ευκαιριών).

Κώδικες ταινίας = Οι βασικοί κώδικες μιας ταινίας, οι οποίοι συνεισφέρουν στην δημιουργία του νοήματός της είναι ο ιδεολογικός(θέματα, οπτική, επιχειρήματα) ο πολιτισμικός(αφήγηση, συμβολισμοί) και ο τεχνικός(ήχοι, μουσική, χρώμα, κάδρα/πλάνα/σκηνές, κ.ά).

Storyboard = Ένα έγγραφο που περιλαμβάνει πίνακες σκίτσων που απεικονίζουν πώς θα εξελιχθεί η ιστορία σε μια σειρά. Λεπτομέρειες όπως ο τύπος του κάδρου που χρησιμοποιείται, η κίνηση της κάμερας με χρήση βελών, η διάρκεια της λήψης και η χρήση ηχητικών εφέ περιλαμβάνονται επίσης κάτω από κάθε κάδρο.

**Πορεία Μαθήματος**

|  |  |  |
| --- | --- | --- |
| **Διαφάνειες** | **Οδηγίες Σχεδιασμού Μαθήματος** | **Διάρκεια** |
| **#1- #5** | Ξεκινήστε εξετάζοντας αυτά που θα καλύψει αυτό το μάθημα. Κάθε ενότητα κατανέμεται με τέτοιο τρόπο ώστε οι μαθητές να έχουν έναν νοερό χάρτη των στόχων του μαθήματος. |  |
| **#6** | Δραστηριότητα  ΖΗΤΗΣΤΕ από τα παιδιά να πάρουν μια σαφή θέση στο ερώτημα «Ο καθένας και η καθεμιά από μας είναι υπεύθυν•ος•η για τον εαυτό του» και καλέστε τους να καταγράψουν τα επιχειρήματά τους στο φύλλο εργασίας **σελίδα σημειώσεων.** Ενθαρρύνετε την ελεύθερη συζήτηση και αναζητήστε στις απαντήσεις τους έννοιες της δημοκρατικής παιδείας όπως κοινότητα, αλληλοβοήθεια, στήριξη, ευθύνη και αναλύστε περισσότερο. |  |
| **#7** | ΖΗΤΗΣΤΕ από τα παιδιά την συσχέτιση των απαντήσεων που έχουν δώσει και καταγράψτε το αποτέλεσμα στον νοητικό χάρτη της διαφάνειας με λέξεις-κλειδιά, π.χ. ομαδική ευθύνη-(βοήθεια, υποστήριξη, συνεργασία κ.ά. ή ατομική ευθύνη (αυτοβελτίωση, ατομική δουλειά , κ.α.) |  |
| **#8** | ΣΥΖΗΤΗΣΤΕ με τα παιδιά τι μπορεί να σημαίνει διακρίσεις, ποιους επηρεάζουν και σε ποιους χώρους μπορούν να παρατηρηθούν. Αναζητήστε τους λόγους για τους οποίους οι διακρίσεις επηρεάζουν αρνητικά τη ζωή των ανθρώπων.  ΛΕΞΙΛΟΓΙΟ **ΔΙΑΚΡΙΣΗ**. |  |
| **#9** | ΔΙΕΥΡΕΥΝΗΣΤΕ με τα παιδιά ποιες από τις σύντομες ιστορίες της διαφάνειας συνιστούν διάκριση και ζητήστε από τα παιδιά να τεκμηριώσουν τις απόψεις τους. Καλέστε τα να σας αφηγηθούν μια (υποθετική ή πραγματική) ιστορία διάκρισης στον χώρο του σχολείου. |  |
| **#10 - #12** | ΑΝΑΦΕΡΕΤΕ στα παιδιά ότι θα επεξεργαστούν μια ταινία μικρού μήκους. Ενώ ακούγεται η ταινία, καλέστε τα να σημειώσουν στο φύλλο εργασίας Ήχος&Εικόνα τι ακούνε και τι νομίζουν ότι μπορεί να δουν, όταν προβληθεί κανονικά η ταινία. Αφού καταγράψετε στον πίνακα κάποιες από τις προβλέψεις των παιδιών, συζητήστε τις διαφορές και ομοιότητες μεταξύ αυτού που φανταζόντουσαν και αυτού που τελικά είδαν στην οθόνη. Παρουσιάστε τις δημιουργικότερες απαντήσεις στην τάξη. |  |
| **#13- #14** | ΚΑΛΕΣΤΕ τους μαθητές να εκφράσουν αυθόρμητα τις εντυπώσεις τους από την ταινία που μόλις παρακολούθησαν.  Ενδεικτικές ερωτήσεις: Ενδεικτικές ερωτήσεις: Τι σας άρεσε; Τι όχι; Τι τράβηξε την προσοχή σας; Τι σας μπέρδεψε; Τι σας προκάλεσε έκπληξη; Σας έχει συμβεί κάτι ανάλογο; Μάθατε κάτι νέο; Αλλάξατε γνώμη για κάτι; Θα θέλατε να μάθετε πώς έγινε η ταινία; |  |
| **#15 - #16** | ΖΗΤΗΣΤΕ από τα παιδιά να συμπληρώσουν τους νοητικούς χάρτες της ταινίας με τη βοήθεια των οποίων τα παιδιά θα μπορέσουν να παρακολουθήσουν την πλοκή, την εξέλιξη και την κατάληξη της κινηματογραφικής αφήγησης. Οι χάρτες αφορούν τους χαρακτήρες, τα μέρη στα οποία εκτυλίσσεται η δράση και τα σημαντικότερα γεγονότα της αφήγησης.  ΔΙΕΥΚΡΙΝΙΣΗ Αν και η αφήγηση ακολουθεί τον συνηθισμένο τρόπο της γραμμικής εξέλιξης της ιστορίας(τα γεγονότα παρατίθενται σε χρονολογική σειρά), παρατηρείται μια παράλειψη τμημάτων της δράσης, τις οποίες τα παιδιά θα καλύψουν εύκολα με βάση τη δική τους φαντασία, οπτική και αντίληψη χωρίς να αποπροσανατολιστούν (ελλειπτική αφήγηση). Το αφηγηματικό κείμενο, ως εκ τούτου, δεν είναι μονοσήμαντο αλλά μάλλον είναι η αφετηρία για την διερεύνηση των πολλαπλών ερμηνειών των παιδιών. |  |
| **#17** | ΠΡΟΤΡΕΨΤΕ τα παιδιά να αναλογιστούν πάνω στο ταξίδι του βασικού χαρακτήρα, ως οχήματος για την εξέλιξη της πλοκής. διερευνήστε τα κίνητρά του ως καταλύτες της κινηματογραφικής δράσης, εντοπίστε τις δυσκολίες, τις εσωτερικές συγκρούσεις που αντιμετωπίζει ως τα κομβικά σημεία της πλοκής που σηματοδοτούν τις δραματικές μεταβολές. Αφήστε τα παιδιά να καταγράψουν τις σχετικές παρατηρήσεις τους σε όποια μορφή θέλουν(λέξεις, φράσεις, κείμενο, σκίτσο, emoji, κ.ά.) |  |
| **#18** | ΔΙΕΡΕΥΝΗΣΤΕ με τα παιδιά τα συναισθήματα που τους προκάλεσε η ταινία και περιγράψτε τα. Προτρέψτε τα παιδιά να έρθουν σε επαφή με τα συναισθήματά τους και να αναλογιστούν περιστατικά της δικής τους ιστορίας που τους προκάλεσαν ανάλογα συναισθήματα.  ΣΥΖΗΤΗΣΤΕ για τη σημασία της αυτοεκτίμησης και τους τρόπους με τους οποίους μπορούν να την ενδυναμώσουν. Σταθείτε στον ρόλο του κοινωνικού (και ειδικότερα του σχολικού) περιβάλλοντος ως ενισχυτικoύ παράγοντα αυτοεκτίμησης. |  |
| **#19** | ΕΝΘΑΡΡΥΝΕΤΕ τα παιδιά να μιλήσουν για τις διαφορές μας (εξωτερική εμφάνιση, ενδιαφέροντα, συνήθειες, ικανότητες) και για όσα παρατηρούν και όσα τα απασχολούν σχετικά με τη διαφορετικότητα.  ΣΥΖΗΤΗΣΤΕ τη σημασία της επικοινωνίας και της αναγνώρισης και εκτίμησης των πολιτισμικών διαφορών μεταξύ των ανθρώπων.  ΠΡΟΤΡΕΨΤΕ τα παιδιά να μοιραστούν (όσα επιθυμούν)για τις ιστορίες προέλευσης και (σχολικής) ζωής τους. |  |
| **#20** | ΕΞΗΓΗΣΤΕ στα παιδιά ότι ένας δημιουργός έχει στη διάθεσή του αφηγηματικά εργαλεία για να πει την ιστορία του και ότι στις επόμενες δραστηριότητες θα εξερευνήσουν πώς χρησιμοποιούνται έτσι ώστε οι θεατές να νιώθουν ότι ταυτίζονται και συμπάσχουν στον κόσμο της ταινίας από ένα χαρακτήρα. |  |
| **#21** | ΠΑΙΞΤΕ την ταινία παγώνοντας την εικόνα στα τρία πλάνα της διαφάνειας και ζητήστε από τους μαθητές να αναφέρουν την εικόνα, τον ήχο και το μήνυμα που θεωρούν ότι προσπαθεί να μεταφέρει ο δημιουργός με το συνδυασμό τους.  ΠΡΟΤΑΣΗ Είναι η κατάλληλη στιγμή να συζητήσετε με τα παιδιά την απουσία διαλόγων και τον βαθμό στον οποίο η έλλειψή τους επηρεάζει την κατασκευή του νοήματος από τους θεατές. |  |
| **#22** | ΠΑΡΑΤΗΡΗΣΤΕ με τα παιδιά το χρώμα στα τρία πλάνα από την ταινία στα οποία ο ήρωας βρίσκεται στο σχολείο και ζητήστε τις παρατηρήσεις τους. (Η χρωματική παλέτα της ταινίας είναι ομοιόμορφη σε όλη τη διάρκειά της. Κυριαρχεί το καφέ και το μπλε με εξαίρεση το κίτρινο στο μάθημα της γυμναστικής. Τα παλ χρώματα υποδηλώνουν μια μελαγχολία). |  |
| **#25** | ΚΑΛΕΣΤΕ τα παιδιά να παρατηρήσουν μόνο για 10 δευτερόλεπτα το πλάνο από την σκηνή που ο πατέρας έρχεται να πάρει το παιδί με το ποδήλατο(03:41). Μετά αποσύρετε την εικόνα και προτρέψτε τα παιδιά να ζωγραφίσουν από μνήμης την χρωματική παλέτα της ταινίας. Κατόπιν, ζητήστε να αναφέρουν την επιλογή των χρωμάτων που χρησιμοποίησαν και τις διαφορές μεταξύ των εργασιών τους. Επαναφέρετε την εικόνα και εντοπίστε τα χρώματα που χρησιμοποιήθηκαν στην σκηνή. Συζητήστε αν και με ποιον τρόπο η επιλογή των χρωμάτων από τον δημιουργό επηρέασε τα συναισθήματά τους. |  |
| **#24-25** | ΖΗΤΗΣΤΕ από τα παιδιά να φτιάξουν μια λίστα με τυχαίες πράξεις καλοσύνης που συνάντησαν τον τελευταίο καιρό στο περιβάλλον τους. |  |
| **#26-27** | ΔΩΣΤΕ στα παιδιά το φύλλο εργασίας STORYBOARD και προτρέψτε τα να αλλάξουν οποιαδήποτε σκηνή με τρόπο ώστε να μεταδώσουν το μήνυμα ότι η κοινωνική απομόνωση μπορεί να αντιμετωπιστεί μέσα από την ενεργό συμμετοχή μέσα στην κοινότητάς μας.  ΠΑΡΟΥΣΙΑΣΤΕ τις προτάσεις τους στην τάξη, είτε σε μικρότερες ομάδες και ενημερωθείτε πάνω στις ιδέες τους, με βάση τη σκοπιμότητα, τη πρωτοτυπία και τη σχέση που έχουν σύμφωνα με το περιεχόμενο του μαθήματος. |  |

**Πρόσθετες Πηγές**

Σπίτι της Ευρωπαϊκής Ιστορίας (2022). Δραστηριότητες για την τάξη σας. Διαθέσιμο στην ιστοσελίδα: <https://historia-europa.ep.eu/el/ekpaideytikoi/drastiriotites-gia-tin-taxi-sas>.

Σβορώνου, Ε(2016). Σκληρό καρύδι. Ύπατη Αρμοστεία του ΟΗΕ για τους Πρόσφυγες. Διαθέσιμο στην ιστοσελίδα: <https://www.unhcr.org/gr/skliro_karydi>

A picture containing text, clipart

Description automatically generatedLessons are shareable with attribution for non-commercial use only, and if remixed, must distributed under the same license